Προτίμησε να παραιτηθεί από πρόεδρος της ΕΡΤ ο Διονύσης Τσακνής παρά να ανεχθεί φαινόμενα που του θυμίζουν άλλες εποχές της δημόσιας ραδιοτηλεόρασης. Και παραιτήθηκε χθες το μεσημέρι, αμέσως μετά την επίσημη τοποθέτηση του διοικητικού συμβουλίου της δημόσιας ραδιοτηλεόρασης από τον υπουργό Ψηφιακής Πολιτικής, Τηλεπικοινωνιών και Ενημέρωσης Νίκο Παππά.

Ο Δ. Τσακνής θεωρώντας ότι μετά τα χθεσινά υπήρξε νομιμοποίηση, από την κυβέρνηση αλλά και τον ΣΥΡΙΖΑ, του "Καλφαγιανισμού" στην ΕΡΤ, σε τηλεφωνική μας επικοινωνία αρκέστηκε σε ένα "ας γίνει τη εξαιρέσει εμού". Αυτή είναι ουσιαστικά και η ολιγόλογη παραίτησή του από τη θέση του πρόεδρου της ΕΡΤ, έπειτα από περίπου δυόμιση χρόνια θητείας, σημειώνοντας με δεικτικό τρόπο, λίγο πριν κλείσουμε, ότι παρακαλεί να μην... προκληθεί.

Σύμφωνα με πληροφορίες, καθώς η τοποθέτηση του ΔΣ της ΕΡΤ έγινε χθες, μέρα απεργίας της ΕΣΗΕΑ με αποτέλεσμα να μην παραβρεθούμε, ο πρόεδρος της ΠΟΣΠΕΡΤ Παναγιώτης Καλφαγιάννης ζήτησε να υπάρξει ενοποίηση της θέσης του προέδρου της ΕΡΤ με εκείνη του διευθύνοντος συμβούλου καταγγέλλοντας ουσιαστικά ότι υπό αυτές τις συνθήκες την τελευταία διετία επικράτησε στην δημόσια ραδιοτηλεόραση... ρουσφετολογία και εξυπηρέτηση ημετέρων.

Αυτό φαίνεται να είναι που ξεχείλισε και το ποτήρι για τον πρόεδρο της ΕΡΤ Διονύση Τσακνή, καθώς όταν ειπώθηκαν αυτά δεν υπήρξε καμία αντίδραση από τους παριστάμενους τόσο από τη διοίκηση της ΕΡΤ όσο και από τους υπουργούς που ανέμενε αν μη τι άλλο να υπερασπιστούν τη θητεία του.

Τώρα αναμένονται εξελίξεις στην ΕΡΤ καθώς εκτός του Δ. Τσακνή έχει απομακρυνθεί προ ημερών και ο Μιχάλης Γρηγορίου (μέλος) κάτι που σημαίνει ότι το... νέο ΔΣ της ΕΡΤ είναι και πάλι λειψό. Μπορεί να τοποθετήθηκε επίσημα χθες αλλά πρέπει να καλυφθούν (και να τοποθετηθούν) εκ νέου και πάλι δύο θέσεις. Να θυμίσουμε ότι τόσες είχαν καλυφθεί πρόσφατα με τον Βασίλη Θ. Κωστόπουλο να παίρνει τη θέση του διευθύνοντος συμβούλου της ΕΡΤ και τον Γιώργο Θαλασσινό εκείνη του μέλους, ενώ μετέπειτα ανέλαβε καθήκοντα αναπληρωτή διευθύνοντος συμβούλου.

Η επιστολή παραίτησης του Διονύση Τσακνή:

Τόσο η Κυβέρνηση διά των Υπουργών της με επικεφαλής τον κ. Παπά, όσο και ο Σύριζα διά του γραμματέα του κυρίου Ρήγα, εγκατέστησαν και επισημοποίησαν στην χθεσινή φιέστα στην ΕΡΤ, τη νέα Διοίκηση, με επικεφαλής τον Π. Καλφαγιάννη. Δικαίωμά τους, αλλά, σε ό,τι με αφορά, κατά πως θα έλεγε και ο Μέγας Αλεξανδρινός, «τη εξαιρέσει εμού».

Μάταια θα περίμενε κανείς, μια στήριξη στο πρόσωπό μου, εκ μέρους των παριστάμενων αξιωματούχων, όταν ο εκπρόσωπος του πιο άρρωστου τμήματος του κρατικοδίαιτου συνδικαλισμού, άφησε αιχμές για το ήθος και την τιμιότητά μου.

Σφίγγω το χέρι στους εκατοντάδες εργαζόμενους της ΕΡΤ που πορευτήκαμε μαζί, και τους εύχομαι να πάρουν την τύχη της εταιρίας στα χέρια τους.

Διονύσης Τσακνής

Πρώην Πρόεδρος ΔΣ ΕΡΤ ΑΕ

«Οι διαφωνίες είναι θεμιτές»

Για την παραίτηση του Διονύση Τσακνή τοποθετήθηκε και ο υπουργός Ψηφιακής Πολιτικής, Τηλεπικοινωνιών και Ενημέρωσης, Νίκος Παππάς.

Αναλυτικά

Θέλω να ευχαριστήσω τον Διονύση Τσακνή για την προσφορά του στην ΕΡΤ, από την πρώτη μέρα που βάλαμε τέλος στο "μαύρο". Οι διαφωνίες για την πορεία της Δημόσιας Ραδιοτηλεόρασης είναι θεμιτές.

Η ΕΡΤ θα ακολουθήσει την προβλεπόμενη από το νόμο διαδικασία για την πλήρωση της θέσης του Προέδρου της και ενός μέλους του Διοικητικού Συμβουλίου.